Tina Nedergaard (V), 2002-05-21:
Befolkningerne i vores øst- og centraleuropæiske nabolande gjorde op med de diktatoriske regimer og tilsluttede sig de frie demokratier og markedsøkonomi.
Omvæltningerne har ændret hele europakortet, og i dag står flere af landene over for optagelse i EU.
Landene har generelt bestræbt sig på at skabe gode rammer for et pluralistisk demokrati og for en positiv økonomisk udvikling.
Landene har endvidere gennem de seneste år gjort sig anstrengelser for at leve op til optagelseskriterierne i EU.
Det har vi i Venstre respekt for.
Men vi har også respekt for, at Danmark, ligesom de andre vesteuropæiske lande, har understøttet denne indsats, bl.a. i form af Danmarks bidrag til EU's førtiltrædelsesstøtte og vores bilaterale Øststøtte og ikke mindst i form af øget samhandel og private investeringer.
Derfor er vi i Venstre også tilfredse med, at denne indsats fortsættes i 2002 og 2003 som fremlagt af regeringen. Vi synes i Venstre, at det er en helt fantastisk situation, vi står over for i Europa i dag, hvor i hvert fald otte af ansøgerlandene ser ud til umiddelbart at blive optaget, herunder Polen og de baltiske lande med virkning fra 2004.
Den danske regering har da også klart og tydeligt markeret, at udvidelsen af EU har topprioritet under det kommende danske EU-formandskab, og det er i lyset af denne positive udvikling, den danske Øststøtte skal ses.
Den samlede danske Øststøtte vil være svagt stigende i 2002 og i 2003 sammenlignet med 2001.
Den udgør knap 2 mia. kr. årlig.
Regeringens Øststøtteinitiativer tager udgangspunkt i, at allerede planlagte projekter naturligvis gennemføres, samtidig med at nye projekter indrettes under hensyntagen til, at mange af landene forventes optaget i EU i 2004 og dermed får en anden status.
Man kan faktisk næsten sige, at gamle naboer nu forhåbentlig bliver ny familie.
Venstre er således meget tilfreds med, at regeringen lægger op til, at man prioriterer projekter, som hurtigt kan sættes i værk, og dermed understøtter landene i slutspurten frem mod 2004.
På denne måde får modtagerlandene det optimale udbytte af den danske støtte.
Det er der faktisk grund til at være fornøjet over.
I Venstre finder vi det desuden meget fornuftigt, at den nuværende geografiske prioritering af nærområdet, Østersøområdet, fastholdes.
Der vil være en væsentlig dansk interesse forbundet med en fredelig, demokratisk og miljømæssigt bæredygtig økonomisk udvikling i nærområdet.
Samtidig har det årelange samarbejde ført til øget samhandel og også mange personlige relationer landene imellem, hvilket er den bedste vej frem mod en langtidsholdbar løsning for landene.
I Venstre tilslutter vi os samtidig fuldt ud, at miljøbistand udgør hovedindsatsområdet for den danske Øststøtte.
Det er her, vi har den største ekspertise, og på trods af betydelige fremskridt har landene fortsat brug for assistance på dette felt.
Desuden vil teknisk og administrativ og erhvervsrelateret bistand fortsat blive prioriteret.
I Venstre finder vi det samtidig meget hensigtsmæssigt, at administrationen af Øststøtten effektiviseres og forenkles, sådan som regeringen har besluttet.
Endelig vil jeg understrege, at den forestående EU-udvidelse er en stor udfordring, men også en længe ventet historisk begivenhed, som bør give anledning til glæde
Den politiske ufrihed er blevet erstattet af et samfund, hvor det enkelte menneske har grundlæggende demokratiske rettigheder, og samtidig er fundamentet skabt for fortsat vækst og udvikling i de fleste øst- og centraleuropæiske lande.
Danmark vil fortsætte sit arbejde med at understøtte
Det gør vi i år og i 2003 ved at afsætte knap 4 mia. kr. hertil frem mod den forventede EU-udvidelse i 2004.
Venstre finder det meget tilfredsstillende, at regeringen har tilrettelagt sin Øststøttestrategi efter virkeligheden, hvor EU-udvidelsen er et helt centralt element.
»Folketinget tager regeringens nye Øststøttestrategi til efterretning og tilslutter sig, at Øststøtten fokuseres på de baltiske lande og Polen og for ikke-kandidatlande på Rusland.
Folketinget støtter, at et bedre miljø fortsat er det vigtigste indsatsområde.«